KIRJALLINEN KYSYMYS E-1231/00 esittäjä(t): Camilo Nogueira Román (Verts/ALE) komissiolle. Vesivoiman rakentaminen Ulla-joen vesistöön Galiciassa.



Virallinen lehti nro 053 E , 20/02/2001 s. 0110 - 0111



KIRJALLINEN KYSYMYS E-1231/00 esittäjä(t): Camilo Nogueira Román (Verts/ALE) komissiolle (14. huhtikuuta 2000) Aihe: Vesivoiman rakentaminen Ulla-joen vesistöön Galiciassa Galician aluehallituksen alainen riippumaton vesipoliittinen laitos Aguas de Galicia on parhaillaan arvioimassa Union Fenasa S.A. -sähköyhtiön pyyntöä hyödyntää koko Ulla-joen vesistön vesivoimaa. Sähköyhtiön esittämä hanke koostuu 12 padon rakentamisesta. Mikäli hanke hyväksytään, se muuttaisi radikaalisti vesistön luonnollista tilaa. Joissain tapauksissa kosteikkoalueiden yhdistäminen voi merkitä joen uoman katoamista kokonaan (Ulla-joen padot 1, 2 ja 3). Toisissa tapauksissa hanke siirtäisi joen uomaa tilalle kaivettaviin kanaviin (Deza-joen pato 14.). Paikalliset asukkaat vastustavat hanketta, mistä todisteena on Aguas de Galicialle esitetyt 5000 valitusta, joissa pyydetään hankkeen hylkäämistä. Projektin vaarallisuutta lisää 4 seikkaa: 1. Samaan aikaan kun käsitellään pyyntöä vesivoiman rakentamiseksi (sen käsittely on jo hyvin pitkällä) Galician hallituksen ympäristöasioiden osasto julisti 28. lokakuuta 1999 tehdyllä päätöksellä Ulla- ja Deza-jokien vesistön yleiseksi luonnonsuojelualueeksi ja tavoitteena on alueen liittäminen Natura 2000 -verkostoon. 2. Tämä vesistö kuuluu Leader-Protodemouros (I, II) -ohjelman alueeseen, johon on myönnetty yhteisön varoja alueen maaseutumatkailun ja ekologisen matkailun kehittämiseksi, joten tämän luonnollisen ympäristön (jonka vuoksi Leader II -yhteisöaloitteen investoinnit tehtiin) tuhoaminen olisi petos Euroopan unionia kohtaan. 3. Hanke uhkaa myös alueen historiallista ja kulttuuriperintöä, varsinkin lähellä Santiagon pyhiinvaellusreittiä sijaitsevaa Carboeiron romaanista luostaria. 4. Galician energiantuotannon kannalta Ulla-joen hanke on mitätön, sillä alueella on paljon suurempia vesivoimaloita. Voiko komissio edellä esitettyjen syiden johdosta ryhtyä tarvittaviin toimiin, jotta Espanjan valtio ja Galician hallitus saataisiin estämään Ulla-Dezan vesistön tuhoaminen ja tutkimaan onko Union Fenasa S.A:n vesivoimahankkeen rahoittamiseen käytetty yhteisön varoja? Margot Wallströmin komission puolesta antama vastaus (13. kesäkuuta 2000) Komissio ei ole tietoinen parlamentin jäsenen mainitsemista asioista. Espanjan viranomaiset ovat määritelleet kansallisessa luettelossaan Ulla- ja Deza-jokien vesistön yhteisön tärkeänä pitämäksi alueeksi, joka voidaan mahdollisesti liittää luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY(1) säädettyyn Natura 2000 -verkkoon. Komissio on kääntynyt Espanjan viranomaisten puoleen voidakseen ratkaista, onko hankkeella mahdollisesti merkittävä vaikutus kyseiseen alueeseen direktiivin 92/43/ETY tavoitteiden kannalta, jolloin on noudatettava 6 artiklassa säädettyä menettelyä. Perustamissopimusten valvojana komissio ryhtyy tarvittaviin toimenpiteisiin taatakseen yhteisön oikeuden noudattamisen tässä tapauksessa. (1) EYVL L 206, 22.7.1992.